CELEX: 52012PC0202
Language: mt
Date: 2012-05-04
Title: Proposta għal DEĊIŻJONI TAL-KUNSILL li temenda d-Deċiżjoni 97/836/KE bil-ħsieb tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li tikkonċerna l-addozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu iffittjati ma' u/jew ikunu użati ma' vetturi bir-roti u l-kondizzjonijet reċiproċi tal-approvazzjonijiet mogħtija fuq il-bażi ta' dawn il-preskrizzjonijet ("Ftehim Rivedut tal-1958")

|
			
		
		
		52012PC0202
		
			Proposta għal DEĊIŻJONI TAL-KUNSILL li temenda d-Deċiżjoni 97/836/KE bil-ħsieb tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li tikkonċerna l-addozzjoni tal-preskrizzjonijet tekniċi uniformi għall-vetturi bir-roti, tagħmir u partijiet liema jistgħu jkunu iffittjati ma' u/jew ikunu użati ma' vetturi bir-roti u l-kondizzjonijet reċiproċi tal-approvazzjonijiet mogħtija fuq il-bażi ta' dawn il-preskrizzjonijet ("Ftehim Rivedut tal-1958") /* COM/2012/0202 final - 2012/0099 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
·                        
Ir-raġunijiet għall-proposta u
l-għanijiet tagħha
F'livell internazzjonali, il-Kummissjoni
Ekonomika għall-Ewropa tan-Nazzjonijiet Uniti (UNECE) tiżviluppa
rekwiżiti armonizzati bil-ħsieb li jitneħħew l-ostakoli
tekniċi għall-kummerċ tal-vetturi bil-mutur minn bejn
il-Partijiet Kontraenti tal-Ftehim Rivedut tal-1958 u biex tiżgura li dawn
il-vetturi jkollhom livell għoli ta' sigurtà u ta' ħarsien
tal-ambjent.
L-għan ta' din il-proposta huwa li
jissimplifika u jħaffef il-proċedura dwar il-votazzjoni
tar-Regolamenti tal-UNECE mill-Kummissjoni f'isem l-Unjoni, u għaldaqstant
inaqqas id-dewmien fl-adozzjoni ta' dawn l-atti fil-qafas tal-UNECE. Dan huwa
importanti minħabba li s-sistema tal-approvazzjoni tat-tip tal-vetturi
tal-UE bħalissa tiddependi aktar fuq ir-Regolamenti tal-UNECE, li qed
jissostitwixxu l-leġiżlazzjoni tal-UE (ara r-Regolament (KE)
Nru 661/2009 dwar is-Sikurezza Ġenerali[1]). Barra minn hekk, adozzjoni
aktar mgħaġġla tal-leġiżlazzjoni se tippermetti
tweġibiet aktar malajr għat-talbiet regolatorji mill-operaturi. 
Barra minn hekk, il-bidliet fit-Trattati, li
saru wara l-adozzjoni tad-Deċiżjoni tal-Kunsill 97/836/KE, b’mod
partikolari l-adozzjoni tat-Trattat dwar il-Funzjonament tal-Unjoni Ewropea,
biddlu b’mod sostanzjali l-proċedura għat-teħid
tad-deċiżjonijiet li għandha tiġi segwita biex tiġi
stabbilita l-pożizzjoni tal-Unjoni meta tivvota għal Regolamenti li
għandhom jiġu adottati mill-UNECE u l-konklużjoni ta' ftehimiet
bejn l-Unjoni u organizzazzjonijiet internazzjonali, u għalhekk huwa
meħtieġ li jiġu adattati dawk id-Deċiżjonijiet
għall-proċeduri l-ġodda.
Għaldaqstant, il-proposta preżenti
għandha l-għan li tadatta d-Deċiżjoni tal-Kunsill 97/836/KE
għall-proċeduri għat-teħid tad-deċiżjonijiet
fir-rigward ta' ftehimiet internazzjoni stabbiliti fit-Trattat dwar
il-Funzjonament tal-Unjoni Ewropea (TFUE).
·                        
Il-kuntest ġenerali
Permezz tad-Deċiżjoni tal-Kunsill
97/836/KE tas-27 ta’ Novembru 1997 bil-ħsieb
tal-adeżjoni tal-Komunità Ewropea mal-Ftehim tal-Kummissjoni Ekonomika
tan-Nazzjonijiet Uniti għall-Ewropa li tikkonċerna l-addozzjoni
tal-preskrizzjonijet tekniċi uniformi għall-vetturi bir-roti,
tagħmir u partijiet liema jistgħu ikunu iffittjati ma' u/jew ikunu użati
ma' vetturi bir-roti u l-kondizzjonijet reċiproċi
tal-approvazzjonijiet mogħtija fuq il-bażi ta' dawn
il-preskrizzjonijet (Ftehim Rivedut tal-1958)[2]
l-Unjoni ssieħbet fil-Ftehim tal-1958 Rivedut.
Dik id-Deċiżjoni għandha
tiġi emendata biex tirrifletti l-bidliet introdotti mit-TFUE għall-proċedura
ta' teħid ta' deċiżjonijiet li għandha tiġi segwita
biex tiġi stabbilita l-pożizzjoni tal-Unjoni meta tivvota għal
Regolamenti li għandhom jiġu adottati mill-UNECE u l-konklużjoni
ta' ftehimiet bejn l-Unjoni u organizzazzjonijiet internazzjonali.
·                        
Id-dispożizzjonijiet eżistenti
fil-qasam tal-proposta
Permezz tad-Deċiżjoni tal-Kunsill
97/836/KE tas-27 ta' Novembru 1997, l-Unjoni ssieħbet
fil-Ftehim tal-Kummissjoni Ekonomika għall-Ewropa tan-Nazzjonijiet Uniti
(UNECE) dwar l-adozzjoni ta' preskrizzjonijiet tekniċi uniformi għal
vetturi bir-roti, tagħmir u partijiet li jistgħu jintramaw u/jew
jintużaw fuq vetturi bir-roti u l-kundizzjonijiet għar-rikonoxximent
reċiproku tal-approvazzjonijiet mogħtija abbażi ta' dawn
il-preskrizzjonijiet ("il-Ftehim tal-1958 Rivedut'").
·                        
Il-konsistenza ma’ politiki u għanijiet
oħrajn tal-Unjoni
Il-proposta hija konformi mal-objettivi
tal-politika komuni tal-kummerċ skont l-Artikolu 217 tat-TFUE.
Il-parteċipazzjoni tal-Unjoni fix-xogħol tal-UNECE tgħin biex
tiżviluppa u ssaħħaħ l-armonizzazzjoni internazzjonali
tar-regolamenti tekniċi marbuta mal-vetturi, u tikkontribwixxi biex
tiffaċilita l-kummerċ fil-vetturi bil-mutur. Il-Ftehim tal-1958
jilgħab rwol importanti f'dan l-objettiv minħabba li l-manifatturi
jistgħu joperaw sett komuni ta' standards ta' approvazzjoni tat-tip
filwaqt li jkunu jafu li l-prodotti se jiġu rikonoxxuti minn ħafna
pajjiżi f'kontinenti differenti bħala konformi
mal-leġiżlazzjoni nazzjonali tagħhom. Għaldaqstant,
l-armonizzazzjoni internazzjonali regolatorja hija waħda mill-mezzi
l-aktar effettivi biex tippreveni ostakoli għall-kummerċ.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
 ·                         Konsultazzjoni mal-partijiet interessati 
 Fl-iżvilupp tal-proposta il-Kummissjoni Ewropea kkonsultat lill-partijiet interessati fil-qafas tal-Kumitat Tekniku - Vetturi bil-Mutur. ·                         Il-valutazzjoni tal-impatt Ma saret l-ebda Valutazzjoni tal-Impatt għal din il-proposta. 
3.           ELEMENTI LEGALI TAL-PROPOSTA
·                        
Sommarju tal-azzjoni proposta
Il-proposta temenda d-Deċiżjoni
tal-Kunsill 97/836/KE biex tirrifletti l-bidliet introdotti mit-TFUE
għall-proċedura ta' teħid ta' deċiżjonijiet li
għandha tiġi segwita biex tiġi stabbilita l-pożizzjoni
tal-Unjoni meta tivvota għal Regolamenti li għandhom jiġu
adottati mill-UNECE u l-konklużjoni ta' ftehimiet bejn l-Unjoni u
organizzazzjonijiet internazzjonali.
·                        
Il-bażi legali
Meta jitqies li l-bażi legali tal-att
tal-Kunsill li qed jiġi emendat kienu l- Artikoli 100a u 113 flimkien
mal-Artikolu 228(2), l-ewwel sentenza, l-Artikolu 228(3), it-tieni
subparagrafu u l-Artikolu 228(4) tat-Trattat li jistabbilixxi l-Komunità
Ewropea, il-bażi legali tal-proposta hija l-Artikolu 207(3) flimkien
mal-Artikolu 218(6)(a)(v) tat-Trattat dwar il-Funzjonament tal-Unjoni
Ewropea. 
·                        
Il-prinċipju tas-sussidjarjetà
Il-votazzjoni favur l-istrumenti
internazzjonali bħalma huma abbozzi tar-Regolamenti tal-UNECE, u
l-inkorporazzjoni tagħhom fis-sistema tal-Unjoni għall-approvazzjoni
tat-tip tal-vetturi bil-mutur tista' ssir biss mill-Unjoni. Dan mhux biss
jevita l-frammentazzjoni tas-Suq Intern, iżda wkoll jassigura standards
ugwali dwar is-saħħa u s-sikurezza madwar l-UE kollha. Dan joffri
wkoll vantaġġi tal-ekonomiji ta’ skala: il-prodotti jistgħu
jsiru għas-suq Ewropew kollu u anki għas-suq internazzjonali, minflok
ma jsirulhom aġġustamenti biex jiksbu l-approvazzjoni tat-tip
nazzjonali għal kull Stat Membru.
Għaldaqstant, il-proposta hija konformi
mal-prinċipju tas-sussidjarjetà.
·                        
Il-prinċipju tal-proporzjonalità
Il-proposta tikkonforma mal-prinċipju
tal-proporzjonalità għaliex ma tmurx lil hinn minn dak li huwa
meħtieġ biex tilħaq l-objettivi li tiżgura t-tħaddim
tajjeb tas-Suq Intern filwaqt li fl-istess ħin ikun hemm livell għoli
ta’ sikurezza u ħarsien pubbliku.
·                        
L-għażla tal-istrumenti
L-istrument propost: Deċiżjoni
tal-Kunsill.
Huwa meqjus xieraq l-użu ta'
Deċiżjoni tal-Kunsill billi dan jikkonforma mar-rekwiżiti
tal-Artikolu 218(6) TFUE.
4.           IMPLIKAZZJONI BAĠITARJA
Il-proposta ma għandha ebda implikazzjoni
għall-baġit tal-Unjoni.
5.           ELEMENTI MHUX OBBLIGATORJI
·                        
Iż-Żona Ekonomika Ewropea
L-att propost ma jikkonċernax kwistjoni
taż-ŻEE u għalhekk ma għandux ikun estiż
għaż-Żona Ekonomika Ewropea.
2012/0099 (NLE)
Proposta għal
DEĊIŻJONI TAL-KUNSILL
li temenda d-Deċiżjoni 97/836/KE
bil-ħsieb tal-adeżjoni tal-Komunità Ewropea mal-Ftehim
tal-Kummissjoni Ekonomika tan-Nazzjonijiet Uniti għall-Ewropa li
tikkonċerna l-addozzjoni tal-preskrizzjonijet tekniċi uniformi għall-vetturi
bir-roti, tagħmir u partijiet liema jistgħu jkunu iffittjati ma'
u/jew ikunu użati ma' vetturi bir-roti u l-kondizzjonijet
reċiproċi tal-approvazzjonijiet mogħtija fuq il-bażi ta'
dawn il-preskrizzjonijet ("Ftehim Rivedut tal-1958")
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 207(3)
u 218(6)(a)(v) tiegħu,
Wara li kkunsidra l-proposta li saret
mill-Kummissjoni Ewropea,
Wara li kkunsidra l-kunsens tal-Parlament
Ewropew[3],

Billi:
(1)       Bid-Deċiżjoni
tal-Kunsill 97/836/KE[4],
l-Unjoni aderixxiet għall-Ftehim tal-Kummissjoni Ekonomika
għall-Ewropa tan-Nazzjonijiet Uniti dwar l-adozzjoni ta' preskrizzjonijiet
tekniċi uniformi għall-vetturi bir-roti, it-tagħmir u
l-partijiet li jistgħu jintramaw u/jew jintużaw fuq vetturi bir-roti
u l-kondizzjonijiet għar-rikonoxximent reċiproku
tal-approvazzjonijiet mogħtija abbażi ta' dawn il-preskrizzjonijiet
("il-Ftehim Rivedut tal-1958").
(2)       Il-bidliet fit-Trattati u
b’mod partikolari l-adozzjoni tat-Trattat dwar il-Funzjonament tal-Unjoni
Ewropea, biddlu b’mod sostanzjali l-proċedura għat-teħid
tad-deċiżjonijiet li għandha tiġi segwita
għall-konklużjoni ta' Ftehimiet bejn l-Unjoni u organizzazzjonijiet
internazzjonali, u għalhekk huwa meħtieġ li tiġi adattata
d-Deċiżjoni 97/836/KE għall-proċeduri l-ġodda.
(3)       Il-proċedura biex
tiġi stabbilita l-pożizzjoni li għandha tiġi adottata
f'isem l-Unjoni fin-Nazzjonijiet Uniti fir-rigward tal-adozzjoni
tar-Regolamenti tal-UNECE jew l-emendi għar-Regolamenti tal-UNECE
għandha tiġi adattata wkoll għall-proċeduri l-ġodda
skont it-Trattat u, għaldaqstant, għandha tkun soġġetta
għall-Artikolu 218(9) tat-Trattat.
(4)       L-istess proċedura
għandha tiġi segwita wkoll meta l-Unjoni tiddeċiedi li tapplika
r-Regolamenti tal-UNECE li ma kinitx għadha ssieħbet fihom
fiż-żmien tas-sħubija għall-Ftehim Rivedut jew biex twaqqaf
milli tapplika Regolament UNECE li hi tkun aċċettat qabel.
(5)       Huwa xieraq li
l-proċedura biex jiġu adottati l-emendi proposti għall-Ftehim
Rivedut sottomessi mill-Unjoni kif ukoll id-deċiżjoni dwar jekk
titqajjimx oġġezzjoni għall-emendi proposti tkun l-istess
għas-sħubija għal ftehimiet internazzjonali. 
(6)       Għaldaqstanat,
id-Deċiżjoni 97/836/KE għandha tiġi emendata skont dan,
ADOTTA DIN ID-DEĊIŻJONI:
Artikolu 1
Id-Deċiżjoni 97/836/KE hija emendata
kif ġej:
(1)          L-Artikolu 3 huwa emendat kif
ġej:
(a)     Il-paragrafu 2 jinbidel b’dan li
ġej:
"2. Skont l-Artikolu 1(6) tal-Ftehim
Rivedut tal-1958, l-Unjoni tista', b'konformità mal-proċedura stabbilita
fl-Artikolu 4(2) ta' din id-Deċiżjoni, tiddeċiedi biex
tieqaf tapplika Regolament UNECE li hi tkun aċċettat qabel."
(b)     Il-paragrafu 3 jinbidel b’dan li
ġej:
"3. Skont l-Artikolu 1(7) tal-Ftehim
Rivedut tal-1958, l-Unjoni tista', b'konformità mal-proċedura stabbilita
fl-Artikolu 4(2) ta' din id-Deċiżjoni, tiddeċiedi li
tapplika Regolament wieħed, ftit jew ir-Regolamenti kollha tal-UNECE li
għadha ma sseħbitx fihom fiż-żmien tal-adeżjoni
tagħha fil-Ftehim Rivedut tal-1958.
(2)          L-Artikolu 4 huwa emendat kif
ġej:
(a)     Il-paragrafu 2 jinbidel b’dan li
ġej:
"2. L-Unjoni għandha tivvota favur
l-adozzjoni ta' kwalunkwe Regolament tal-UNECE jew abbozz tal-emenda għal
Regolament fejn l-abbozz ikun ġie approvat b'konformità mal-proċedura
stabbilita fl-Artikolu 218(9) tat-Trattat.";
(b)     Il-paragrafu 4 huwa mħassar.
(3)          L-Artikolu 5 jinbidel b'dan li
ġej:
"Artikolu 5 
1.      L-emendi proposti għall-Ftehim
Rivedut tal-1958 imressqa quddiem il-Partijiet Kontratenti f'isem l-Unjoni
għandhom jiġu adottati skont il-proċedura stabbilita
fl-Artikolu 218(6)(a) tat-Trattat.
2.      Id-deċizjoni dwar jekk titqajjimx
oġġezzjoni, jew le għall-emendi proposti għal mal-Ftehim
Rivedut tal-1958 imressqa mill-Partijiet Kontraenti l-oħrajn għandha
tittieħed b’mod konformi mal-proċedura stabbilita fl-Artikolu 218(6)(a)
tat-Trattat. Fejn il-proċedura ma ġietx kompluta ġimgħa
qabel l-iskadenza tal-limitu taż-żmien provdut fl-Artikolu 13(2)
tal-Ftehim Rivedut tal-1958, il-Kummissjoni għandha tagħmel oġġezzjoni
għall-emenda, f'isem l-Unjoni, qabel ma jiskadi l-limitu
taż-żmien."
(4)          L-Anness III huwa emendat kif
ġej:
(a)     Il-punt 1 huwa emendat kif ġej:
(i)      L-ewwel paragrafu jinbidel b’dan li
ġej:
"Il-kontribut tal-Unjoni fir-rigward
tal-prijoritajiet ta' programm ta' ħidma għandu jiġi stabbiliti
kif xieraq skont il-proċedura stabbilita fl-Artikoli 218(3) u (4)
tat-Trattat flimkien mal-Artikolu 207(2) tat-Trattat.
(ii)      Fit-tielet paragrafu, l-ewwel sentenza
għandha tinbidel b'dan li ġej:
"Wara din il-fażi ta' preparazzjoni,
il-Kummissjoni għandha tirrappreżenta lill-Unjoni fil-Kumitat
Amministrattiv kif imwaqqaf bl-Artikolu 1 tal-Ftehim Rivedut tal-1958
bħala kelliem għall-Unjoni, skont l-Artikolu 207
tat-Trattat." 
(b)     Fil-punt 2, it-tieni sentenza
tat-tieni subparagrafu għandha tiġi sostitwita b’dan li ġej:
"Għal dan il-għan il-Kummissjoni
għandha tressaq il-proposta tagħha hekk kif jiġu provduti
l-komponenti essenzjali kollha tal-abbozz tar-Regolament tal-UNECE." 
Artikolu 2
Din id-Deċiżjoni għandha
tidħol fis-seħħ fit-tielet jum wara l-pubblikazzjoni tagħha
f'Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tkun
notifikata mill-Kummissjoni lis-Segretarju Ġenerali tan-Nazzjonijiet
Uniti.
Magħmul fi Brussell,
                                                                       Għall-Kunsill
                                                                       Il-President
[1]               Ir-Regolament (KE) Nru 661/2009 tal-Parlament Ewropew
u tal-Kunsill tat-13 ta’ Lulju 2009 dwar rekwiżiti
għall-approvazzjoni tat-tip għas-sikurezza ġenerali tal-vetturi
bil-mutur, it-trejlers tagħhom, u s-sistemi, il-komponenti u l-unitajiet
tekniċi separati destinati għalihom (ĠU L 200, 31.7.2009)
[2]               ĠU L 346, 17.12.1997, p. 78.
[3]               ĠU (…) (għadu mhux ippubblikat).
[4]               ĠU L 346, 17.12.1997, p. 78.